Politiets troværdighed er i forvejen under pres i den såkaldte Tibet-sag, hvor lydfiler har vist, at polititjenestemænd sandsynligvis har ført Folketinget bag lyset.

Men i en anden sag, hvor der ligeledes er klaget over ulovlig frihedsberøvelse, har Østjyllands Politi simpelt hen slettet al radiokommunikation.

Det fremgår af dokumenter, Information har set i sagen, som kører i Vestre Landsret i denne uge.

Advokat og formand for KRIM Claus Bonnez bad i april 2015 om at få lydfilerne udleveret. Forgæves.

»Det er stærkt kritisabelt, at politiet ikke på egen hånd har sikret radiokommunikationen eller i det mindste forhørt sig hos retten, før politiet slettede materialet,« siger Claus Bonnez.

Østjyllands Politi siger, at det er advokaten, som har været for sent ude.

»Det er min erfaring, at radiokommunikation sjældent er relevant i disse sager. Vi sikrer kommunikationen, hvis vi finder det relevant, eller hvis nogen beder om det,« siger sekretariatschef René Pedersen.

Det afviser Claus Bonnez. Først da polititjenestemænd i byretten længe efter klagesagens start flere gange henviste til, hvad der blev sagt over radioen, blev filerne relevante, siger advokaten:

»Det bevis, de påberåber sig, har de selv fjernet.«

Sekretariatsleder René Pedersen fra Østjyllands Politi siger til Information, at det sker rutinemæssigt efter tre måneder efter gældende retningslinjer fra Rigspolitiet.

Kommunikationsrådgiver Thomas Kristensen fra Rigspolitiet siger:

»Af hensyn til borgernes persondatabeskyttelse har vi sagt, at det skal slettes inden for en frist.«

Men han siger samtidig: »Hvis der er en klage, er der mulighed for at bevare oplysningerne, og hvornår man så sletter afhænger af den enkelte klagesag.«

Skønnet om, hvornår der slettes, ligger altså i den enkelte politikreds, siger Thomas Kristensen.

Sagen fra Århus drejer sig om præventive anholdelser af 15 personer ved et pizzeria efter uro i sommeren 2013. Politiet har allerede betalt erstatning for ulovlig frihedsberøvelse til et ungt par, som blot ville hente en pizza, men blev taget med af politiet. En tredje anholdt forsøger også at få erstatning.

Læs også: De skulle bare hente en pizza ... og så endte de i brummen

Jacob Mchangama, jurist og direktør for tænketanken Justitia, opfordrer politikerne til at få strammet reglerne for administrative frihedsberøvelser:

»Vi har set flere eksempler på administrative frihedsberøvelser, som ikke holder.«

Samtidig opfordrer han til, at politikerne overvejer bedre regler for sikring af lydfiler.

»Man kunne ændre reglerne, så hovedreglen er, at man sletter på et tidspunkt, men hvis der opstår en klagesag eller en retssag, ophører den normale frist og løber i stedet først fra klagesagen eller retssagen er afsluttet,« siger Jacob Mchangama.

Lydfiler af politiets radiokommunikation var stærkt medvirkende til, at en sag om ulovlig frihedsberøvelse af en demonstrant under et kinesisk statsbesøg i 2012 endte som en kommissionsundersøgelse i Tibet-sagen.

Københavns Politi sagde til både Folketinget og pressen, at man ikke gik efter demonstranter med Tibets flag. Lydfilerne, som politiet først afviste at udlevere, afslørede, at det var forkert.